**VIDETI PREKO HORIZONTA**

Če naj bi za pesnike veljalo, da so nenehno na preži za besedami, skritimi pomeni in spoznanji, iščoč tisto, kar se skriva za videzom stvari, se Nevenka Lekan v svojem pisanju pogumno in brezkompromisno podaja na pot izpolnjevanja pesniškega poslanstva. V eni izmed njenih pesmi (*Nevenka*), v kateri se impresija iz narave vrača v pesniškega izpovedovalca samega, kot da se je spogledala s približkom haikuju, opis posedanja na klopi zadobi metafizično razsežnost v verzu: *…zazrem se/horizont ne ve.* S tem je nakazan prestop v tisti pesniški sen, kjer izbrana metaforika s svojo večplastnostjo opozarja, da je svet več kot tisto, kar vidimo. Horizont ne ve, da ga opazujemo, a zato za svoje opazovanje tem bolj ve pesnica Nevenka Lekan. Tudi zaradi tega je njena knjiga *Brazgotine* posebna.

In ne le zaradi tega, ker bi nabor izpovednih, impresijskih, refleksijskih in epistolskih pesmi s sporočilnostjo in iskanjem odgovorov na temeljna bivanjska vprašanja ustvarjal na prvi pogled nevidne povezave. Ob pozornem branju tako prepoznavne. Ali ker bi prispodobe v svoji raznolikosti kljub temu (ali prav zato) stkale vzorec celovite pesniške zbirke. Niti njene posebnosti ne določa izpovedna zasidranost v pesničini izkušnji obsojenke in bivanja v zaporu, čeprav mestoma daje pesmim velik pečat. Tako kot v pesmi *Ranjena ptica*, kjer pesnica zapiše:… *Svobodna v srcu,/ svobodna v duši,/ čeprav v zaporu, danes leti!/ Ali imaš svobodo tudi ti?«*

Mogoče bi lahko posebnost iskali v Nevenkinih zgodbah (prav spretno se skuša v pripovedovanju), v poetičnih razmišljanjih, v iskrenem opisu usodnih in usodnostnih izkušenj ali pretresljivih pismih njenih otrok (*Krik po materi*), ki so jih pisali mami v zapor. Vse to na nek način lahko razumemo celo kot vodilo bralcu za boljše razumevanje temeljnega pesniškega izkustva. Ne nazadnje so takšna dopolnila dobrodošla. Pesnik Velimir Hlebnikov celo opozarja na nujnost objavljanja tovrstnih zapisov in od pesnikov terja, da po svetu hodijo z beležnico, v katero zapisujejo svoje misli, osnutke verzov, zgodbe, spoznanja… Toda kljub temu pravi, da … »biografija ne sme izriniti pesnika…«

Kje torej iskati najbolj odločujočo posebnost poezije Nevenke Lekan? Razkriva jo že sam naslov. *Brazgotine.* Vemo, pred brazgotino je bila rana, globoka, krvaveča, celeča se vedno prepočasi. Njena pretvorba v pesniško tvarino od pesnice zahteva podoživljanje, ponovno soočenje z bolečino in njeno preseganje, pogled, ki s ptičjih višav ocenjuje, »kaj so nekoč naredile žabe«. In poskus pretvorbe osebne izkušnje v univerzalno. Zato mora pogled zaobjeti celoto in videti čez horizont. Tam, prav tam, Nevenka Lekan senzibilno zaznava stvari, za katere včasih tipajoče, a vedno bolj odločno najde prave besede. Ki se najbolj izvirno udejanijo v pesmih kot so (če izpostavim le nekatere) *Molk, Stol, Petelini, Nevihta*. Slednja bržkone predstavlja vrhunec zbirke, saj nevihta odzveni v kapljici, čarobni, skrivnostni, ki nosi življenje, upanje in ljubezen, ki …*»tiho, nežno spolzi v moj svet …«.* In jo spet na drugem mestu v pesmi pozdravi: *»tako si lepa kapljica, ljubljena/kot hči vladarja/ in jaz ti bom spletična, ko boš/ držala ogledalo v rokah.«* Da nazadnje sklene pesem s priznanjem: *…»sem večna učenka…«,* saj želi slišati, *»kako v igri otrok govori/ govorico njemu znano.«*

Seveda pesmi spregovore tudi v temačnejših tonih, izpovejo bolečino pretepenega otroka, osamljenost, žalost. In vedno znova borbo. Ki se avtentično izrazi v pesmi *Ring.* Boksar namreč navkljub vedenju o porazu vztraja, da se bo *»… z zmagoslavnim krikom/ kot feniks/ dvignil iz bolečine.«* Neredko prav ta vztrajna borba razrešuje uganko svetlobe in teme. Namreč – sestop v svetlobo, ki je ne poznamo, zahteva več poguma, kot bivanje v poznani temi. A tudi tam, na temni strani lune, če temu lahko tako rečemo, je pesničin jezik izčiščen, prej asketski kot razbohoten v izbranih prispodobah, včasih posegajoč po rimah, zaznamovan z melodioznostjo in ritmom, ki vešče nosi tok besed.

Na pomoč pesnica včasih prikliče živali (biki, pajek, škorpijon, ptica, petelini…), da bi tako do konca izrisala tisto, kar bo v brazgotinah ostalo za vedno zapisano. Posebno mesto v zbirki gre epistolam, pesmim, namenjenim prijateljici, otrokom ali mami. Zdi se, da je tam pesničina sposobnost prisluškovanja najbolj skritemu prignana do kraja. Kako drugače. Namenjene so najbližjim. Zato najbolj iskrene. Kar je pravzaprav tisto, kar Rainer Maria Rilke svetuje mlademu pesniku. Saj - edinole iskrene pesmi lahko postanejo poezija.

Kako zvesto se je Nevenka Lekan zaobljubila besedam, bralec lahko odkrije tudi v njenih razmišljanjih. *»Vse besede so kot zvezda, po katerih se ravnamo…«* zapiše v *Čiščenjih.* Modrosti, ki sičijo iz teh zapisov, so oblikovale življenjske izkušnje. Trnova je bila pot do tja, kjer se rojevajo taka spoznanja. Kjer nastaja poezija Nevenke Lekan. In v pogledu čez horizont je videti, da pričujoča knjiga *Brazgotine* nikakor ne bo edina. Naj bo ta zapis tudi popotnica za ves tisto, kar še pride.

Cvetka Bevc

P.S. Nevenka Lekan je bila udeleženka literarnih delavnic v Zavodu za prestajanje kazni zapora Ig (Vključujemo in aktiviramo! - JAK), ki sem jih kot mentorica vodila v lanskem letu, zdaj pa jih predano naprej izpeljuje pesnica Barbara Korun. Ko sem prvič dobila v branje Nevenkina besedila, sem ji napisala pismo. V njem je bil stavek: »Imaš moč…« Ponosna sem, da jo je odkrila in uporabila. *V veselje in čast mi je bilo delati s tabo, Nevenka!*